*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 24ης Νοεμβρίου 1983
περί διαπιστώσεως ότι η εισαγωγή της συσκευής με την ονομασία «Perkin Elmer - Scanning Auger Microprobe, model 590A» δύναται να πραγματοποιηθεί ατελώς ως προς τους δασμούς του Κοινού Δασμολογίου
(83/592/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρος (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),
τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,
Εκτιμώντας:
ότι η ιταλική κυβέρνηση, με επιστολή της της 17ης Μαΐου 1983, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79 για να καθοριστεί αν η συσκευή με την ονομασία «Perkin Elmer - Scanning Auger Microprobe, model 590A», που παραγγέλθηκε στις 18 Φεβρουαρίου 1981 και προορίζεται να χρησιμοποιηθεί για τη μελέτη των ηλεκτρονικών ιδιοτήτων και των διαδικασιών αυξήσεων των πυριτοκαρβιδίων των μεταβατικών μετάλλων, τα οποία χρησιμοποιούνται ή προτείνονται να χρησιμοποιηθούν για την κατασκευή ολοκληρωμένων κυκλωμάτων υψηλού βαθμού ολοκληρώσεως, πρέπει να θεωρηθεί ή όχι ως επιστημονική και, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·
ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των κρατών μελών συνήλθε, στις 15 Νοεμβρίου 1983, στα πλαίσια της Επιτροπής Δασμολογικών Ατελειών προς το σκοπό της εξετάσεως της προκειμένης περιπτώσεως · ότι από την εξέταση αυτή συνάγεται ότι η εν λόγω συσκευή είναι ένα φασματόμετρο·
ότι τα αντικειμενικά τεχνικά χαρακτηριστικά της, όπως η ευαισθησία της φασματοσκοπικής ανάλυσης, καθώς και η χρήση που γίνεται της εν λόγω συσκευής, την καθιστούν συσκευή ειδικώς κατάλληλη για την επιστημονική έρευνα· ότι, εξάλλου, οι συσκευές του είδους αυτού χρησιμοποιούνται, κυρίως, για την άσκηση επιστημονικών δραστηριοτήτων· ότι, επομένως, πρέπει να θεωρηθεί ως επιστημονική συσκευή·
ότι, βάσει των πληροφοριών που έχουν συγκεντρωθεί από τα κράτη μέλη, συσκευές ισοδύναμης επιστημονικής αξίας με την εν λόγω συσκευή, κατάλληλες να χρησιμοποιηθούν για τις ίδιες χρήσεις, δεν κατασκευάζονται επί του παρόντος στην Κοινότητα· ότι, συνεπώς, η εν λόγω συσκευή δικαίως δύναται να εισάγεται ατελώς,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εισαγωγή της συσκευής με την ονομασία «Perkin Elmer - Scanning Auger Microprobe, model 590A» που αποτελεί το αντικείμενο της αιτήσεως, της 17ης Μαΐου 1983, της ιταλικής κυβερνήσεως, δύναται να πραγματοποιηθεί ατελώς ως προς τους δασμούς του Κοινού Δασμολογίου.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 24 Νοεμβρίου 1983.